*****

ΚΑΝΟΝΙΣΜΟΣ (ΕΟΚ) αριθ. 1259/87 ΤΗΣ ΕΠΙΤΡΟΠΗΣ

της 6ης Μαΐου 1987

που τροποποιεί τον κανονισμό (ΕΟΚ) αριθ. 107/87 με τη θέσπιση εξαιρετικών μέτρων στήριξης της αγοράς στον τομέα του χοιρείου κρέατος στην Ιταλία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1475/86 (2), και ιδίως το άρθρο 20,

Εκτιμώντας:

ότι, λόγω της εκδήλωσης αφθώδους πυρετού σε ορισμένες περιοχές παραγωγής στην Ιταλία, απαγορεύθηκε προσωρινά η εισαγωγή ζωντανών χοίρων και ορισμένων νωπών χοιρείων προϊόντων από την Ιταλία στα άλλα κράτη μέλη, κατ' εφαρμογή της απόφασης 86/448/ΕΟΚ της Επιτροπής της 4ης Σεπτεμβρίου 1986 σχετικά με ορισμένα μέτρα προστασίας κατά του αφθώδους πυρετού στην Ιταλία (3), όπως τροποποιήθηκε τελευταία από την απόφαση 86/625/ΕΟΚ (4) ·

ότι, λόγω του μεγάλου αριθμού πρόσφατων εστιών αφθώδους πυρετού, η μολυσμένη ζώνη έχει επεκταθεί σημαντικά·

ότι, προκειμένου να ληφθούν υπόψη οι περιορισμοί στην ελεύθερη κυκλοφορία των προϊόντων που προκείπτουν από την εν λόγω κατάσταση, πρέπει να ληφθούν εξαιρετικά μέτρα στήριξης της αγοράς· ότι ο κανονισμός (ΕΟΚ) αριθ. 107/87 της Επιτροπής της 15ης Ιανουαρίου 1987 περί ειδικών όρων χορήγησης ενισχύσεων για ιδιωτική αποθεματοποίηση στον τομέα του χοιρείου κρέατος (5), εφαρμόζεται ήδη, μεταξύ άλλων, στη μολυσμένη ζώνη· ότι πρέπει να συμπληρωθεί το εν λόγω κοινοτικό μέτρο, παρέχοντας στην Ιταλία την άδεια να χορηγεί συμπληρωματική ενίσχυση που επιβαρύνει τον εθνικό προϋπολογισμό, της οποίας το ποσό πρέπει να καθορίζεται έτσι ώστε να καλύπτονται τα πρόσθετα έξοδα των ενδιαφερόμενων εμπορευομένων·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον κανονισμό (ΕΟΚ) αριθ. 107/87 παρεμβάλλεται το ακόλουθο άρθρο:

«Άρθρο 1α

1. Σε περίπτωση χορήγησης της ενίσχυσης που προβλέπεται στο άρθρο 1, η Ιταλία μπορεί να χορηγεί συμπληρωματική εθνική ενίσχυση της οποίας το ποσό δεν μπορεί να υπερβαίνει το 50 % της εν λόγω ενίσχυσης.

Αντικείμενο της εθνικής αυτής ενίσχυσης μπορούν να αποτελέσουν μόνον τα προϊόντα που προέρχονται από χοίρους οι οποίοι έχουν εκτραφεί σε τοπικές υγειονομικές μονάδες στις οποίες έχει διαπιστωθεί αφθώδης πυρετός και οι οποίες δεν έχουν δηλωθεί απαλλαγμένες από την ασθένεια αυτή, καθώς και τα προϊόντα που προέρχονται από χοίρους οι οποίοι έχουν εκτραφεί σε τοπικές υγειονομικές μονάδες που είναι όμορες με τις εν λόγω τοπικές υγειονομικές μονάδες.

Δεν μπορούν να αποτελέσουν αντικείμενο της εν λόγω εθνικής ενίσχυσης τα προϊόντα που προέρχονται από χοίρους οι οποίοι έχουν εκτραφεί σε τοπικές υγειονομικές μονάδες στις οποίες δεν έχουν διαπιστωθεί περιπτώσεις αφθώδους πυρετού για τουλάχιστον τρεις μήνες, καθώς και τα προϊόντα που προέρχονται από χοίρους οι οποίοι έχουν εκτραφεί σε τοπικές υγειονομικές μονάδες που είναι όμορες με τις εν λόγω τοπικές υγειονομικές μονάδες.

Οι τροποποιήσεις των ορίων της μολυσμένης περιοχής ανακοινώνονται αμέσως από τις ιταλικές αρχές στην Επιτροπή.

2. Οι ιταλικές αρχές ανακοινώνουν στην Επιτροπή τις ποσότητες κρέατος που επωφελούνται από την εθνική ενίσχυση καθώς και το συνολικό ποσό της χορηγούμενης ενίσχυσης.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται στην αποθεματοποίηση που πραγματοποιείται στα πλαίσια συμβάσεων που συνάπτονται από τις 4 Μαΐου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Μαΐου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 133 της 21. 5. 1986, σ. 39.

(3) ΕΕ αριθ. L 259 της 11. 9. 1986, σ. 34.

(4) ΕΕ αριθ. L 364 της 23. 12. 1986, σ. 55.

(5) ΕΕ αριθ. L 14 της 16. 1. 1987, σ. 8.